SCC "2023Q3

หมายเหตุประกอบงบการเงินระหว่างกาลเป็นส่วนหนึ่งของงบการเงินระหว่างกาลนี้

งบการเงินรวมระหว่างกาลนี้นำเสนอเพื่อวัตถุประสงค์ของการรายงานเพื่อใช้ในประเทศ โดยจัดทำเป็นภาษาไทย
และภาษาอังกฤษ และได้รับอนุมัติให้ออกงบการเงินจากคณะกรรมการตรวจสอบตามการมอบหมายจากคณะกรรมการบริษัทเมื่อวันที่ 14 พฤศจิกายน 2566

ข้อมูลทั่วไป

บริษัทปูนซิเมนต์ไทย จำกัด (มหาชน) (“บริษัท”) เป็นนิติบุคคลที่จัดตั้งขึ้นในประเทศไทย โดยมีที่อยู่จดทะเบียนตั้งอยู่เลขที่ 1 ถนนปูนซิเมนต์ไทย บางซื่อ กรุงเทพมหานคร 10800 ประเทศไทย

บริษัทและบริษัทย่อย (“กลุ่มบริษัท”) เป็นกลุ่มอุตสาหกรรมที่มีส่วนงานธุรกิจหลัก ได้แก่ ธุรกิจซีเมนต์และผลิตภัณฑ์ก่อสร้าง ธุรกิจเคมิคอลส์ (SCGC) และธุรกิจแพคเกจจิ้ง (SCGP)

เกณฑ์การจัดทำงบการเงินระหว่างกาล

(ก)	เกณฑ์การถือปฏิบัติ

งบการเงินรวมระหว่างกาลนี้นำเสนอรายการในงบการเงินในรูปแบบเดียวกับงบการเงินรวมประจำปีและจัดทำหมายเหตุประกอบงบการเงินระหว่างกาลในรูปแบบย่อตามมาตรฐานการบัญชี ฉบับที่ 34 เรื่อง การรายงานทางการเงินระหว่างกาล รวมถึงแนวปฏิบัติทางการบัญชีที่ประกาศใช้โดยสภาวิชาชีพบัญชี กฎระเบียบและประกาศคณะกรรมการกำกับหลักทรัพย์และตลาดหลักทรัพย์ที่เกี่ยวข้อง โดยงบการเงินรวมระหว่างกาลนี้เน้นการให้ข้อมูลที่เกี่ยวกับกิจกรรม เหตุการณ์และสถานการณ์ใหม่ๆ เพื่อไม่ให้ซ้ำซ้อนกับข้อมูลที่ได้นำเสนอไปแล้วในงบการเงินรวมประจำปี ดังนั้นการอ่านงบการเงินรวมระหว่างกาลนี้จึงควรอ่านควบคู่กับงบการเงินรวมของกลุ่มบริษัทสำหรับปีสิ้นสุดวันที่ 31 ธันวาคม 2565

ในการจัดทำงบการเงินรวมระหว่างกาล ผู้บริหารได้มีการใช้ดุลยพินิจและการประมาณการในการถือปฏิบัติตามนโยบายการบัญชีของกลุ่มบริษัท ซึ่งผลที่เกิดขึ้นจริงอาจแตกต่างจากที่ประมาณการไว้ ทั้งนี้ นโยบายการบัญชี วิธีการคำนวณและแหล่งข้อมูลสำคัญที่ใช้ในการประมาณการที่อาจมีความไม่แน่นอนนั้นไม่แตกต่างจากที่ได้อธิบายไว้ในงบการเงินรวมสำหรับปีสิ้นสุดวันที่ 31 ธันวาคม 2565 ยกเว้นที่ระบุไว้เป็นอย่างอื่น

(ข)	สกุลเงินที่ใช้ในการดำเนินงานและนำเสนองบการเงิน

งบการเงินรวมระหว่างกาลนี้จัดทำและแสดงหน่วยเงินตราเป็นเงินบาทซึ่งเป็นสกุลเงินที่ใช้ในการดำเนินงานของบริษัท ข้อมูลทางการเงินทั้งหมดมีการปัดเศษในหมายเหตุประกอบงบการเงินระหว่างกาลเพื่อให้แสดงเป็นหลักล้านบาท ยกเว้นที่ระบุไว้เป็นอย่างอื่น

การซื้อธุรกิจและการเปลี่ยนแปลงสถานะของบริษัทย่อย

ปี 2566

การรวมกิจการระหว่างบริษัทเอสซีจี โลจิสติกส์ แมเนจเม้นท์ จำกัด และบริษัทเอสซีจี เจดับเบิ้ลยูดี โลจิสติกส์ จำกัด (มหาชน) (เดิมชื่อ บริษัทเจดับเบิ้ลยูดี อินโฟโลจิสติกส์ จำกัด (มหาชน))

ตามที่ที่ประชุมคณะกรรมการบริษัท เมื่อวันที่ 26 ตุลาคม 2565 มีมติอนุมัติการรวมกิจการระหว่างบริษัทเอสซีจี     โลจิสติกส์ แมเนจเม้นท์ จํากัด (“SCGL”) ซึ่งเป็นบริษัทย่อยในธุรกิจซีเมนต์และผลิตภัณฑ์ก่อสร้าง และบริษัท     เอสซีจี เจดับเบิ้ลยูดี โลจิสติกส์ จำกัด (มหาชน) (“SCGJWD”) (เดิมชื่อ บริษัทเจดับเบิ้ลยูดี อินโฟโลจิสติกส์ จำกัด (มหาชน) (“JWD”)) ต่อมาเมื่อวันที่ 14 กุมภาพันธ์ 2566 บริษัทเอสซีจี ซิเมนต์-ผลิตภัณฑ์ก่อสร้าง จำกัด            (“SCG CBM”) และบริษัทเอสซีจี ดิสทริบิวชั่น จำกัด (“SCG Distribution”) ได้ดำเนินการแลกหุ้นสามัญของ SCGL จำนวนรวม 35,031,000 หุ้น หรือร้อยละ 98.20 ราคาหุ้นละ 532.63 บาท กับหุ้นสามัญเพิ่มทุนของ SCGJWD  จำนวนรวม 776,806,301 หุ้น ราคาหุ้นละ 24.02 บาท คิดเป็นมูลค่ารวมทั้งสิ้น 18,659 ล้านบาท ทั้งนี้รายการดังกล่าวไม่มีการรับชำระเป็นเงินสด ภายหลังการรวมกิจการโดยการแลกหุ้นดังกล่าว กลุ่มบริษัทถือหุ้นใน SCGJWD       คิดเป็นร้อยละ 42.89 และ SCGJWD มีสถานะเป็นบริษัทร่วมของกลุ่มบริษัท

กลุ่มบริษัทไม่ได้นำงบการเงินของ SCGL และบริษัทย่อย มาจัดทำงบการเงินรวมนับตั้งแต่วันที่สูญเสียการควบคุม โดยมูลค่าตามบัญชีของสินทรัพย์สุทธิของ SCGL และบริษัทย่อย ในงบการเงินรวมของกลุ่มบริษัท ณ วันที่    สูญเสียการควบคุม มีจำนวน 4,202 ล้านบาท และกลุ่มบริษัทรับรู้ส่วนได้เสียที่ไม่มีอำนาจควบคุมลดลงจำนวน    511 ล้านบาท และมีกำไรจากการปรับมูลค่ายุติธรรมของเงินลงทุนใน SCGL จำนวน 14,968 ล้านบาท ซึ่งรวมอยู่      ในรายได้อื่นในงบกำไรขาดทุนรวม

ทั้งนี้ กลุ่มบริษัทได้วัดมูลค่ายุติธรรมของส่วนได้เสียใน SCGL ณ วันที่สูญเสียการควบคุมด้วยราคาที่ตกลงกัน      ตามสัญญา ซึ่งเทียบเคียงกับมูลค่ายุติธรรมที่คำนวณโดยวิธีมูลค่าปัจจุบันของกระแสเงินสดคิดลดภายใต้                 ข้อสมมติฐานการดำเนินธุรกิจปัจจุบันอย่างต่อเนื่องในอนาคต

การร่วมค้าระหว่างบริษัทเอสซีจี มาร์เก็ตเพลส โฮลดิ้ง จำกัด และบริษัทมัส บี จำกัด (กลุ่มบริษัทเฟรเซอร์ส     พร็อพเพอร์ตี้ ลิมิเต็ด และกลุ่มบริษัทไทยเบฟเวอเรจ จำกัด (มหาชน)) ในบริษัทเบ็ตเตอร์บี มาร์เก็ตเพลส จำกัด

ตามที่ที่ประชุมคณะกรรมการบริษัท เมื่อวันที่ 27 กรกฎาคม 2565 มีมติอนุมัติให้บริษัทเบ็ตเตอร์บี มาร์เก็ตเพลส จำกัด (“BetterBe”) ซึ่งเป็นบริษัทย่อยของกลุ่มบริษัท ได้ปรับโครงสร้างทุนโดยการเสนอขายหุ้นสามัญเพิ่มทุนที่ออกใหม่ ให้แก่บริษัทมัส บี จำกัด ซึ่งเป็นบริษัทที่เกิดจากการร่วมทุนระหว่างกลุ่มบริษัทเฟรเซอร์ส พร็อพเพอร์ตี้ ลิมิเต็ด และกลุ่มบริษัทไทยเบฟเวอเรจ จำกัด (มหาชน) โดยการร่วมทุนดังกล่าวจะเกิดขึ้นเมื่อได้บรรลุเงื่อนไขต่างๆ ที่ได้ตกลงให้มีขึ้นก่อนการร่วมทุน (“เงื่อนไขบังคับก่อน”) แล้วเสร็จครบถ้วน ต่อมาเงื่อนไขบังคับก่อนที่สำคัญของการร่วมทุนได้บรรลุครบถ้วนแล้ว เมื่อวันที่ 31 พฤษภาคม 2566 BetterBe ได้ออกหุ้นเพิ่มทุนจำนวนรวม 78,120,000 หุ้น     ราคาหุ้นละ 25 บาท คิดเป็นมูลค่ารวมทั้งสิ้น 1,953 ล้านบาท ให้แก่บริษัทมัส บี จำกัด ส่งผลให้กลุ่มบริษัทถือหุ้นใน BetterBe คิดเป็นร้อยละ 50 และ BetterBe มีสถานะเป็นการร่วมค้าของกลุ่มบริษัท

กลุ่มบริษัทไม่ได้นำงบการเงินของ BetterBe และบริษัทย่อย มาจัดทำงบการเงินรวมนับตั้งแต่วันที่สูญเสียการควบคุม โดยมูลค่าตามบัญชีของหนี้สินสุทธิของ BetterBe และบริษัทย่อย ในงบการเงินรวมของกลุ่มบริษัท ณ วันที่สูญเสียการควบคุม มีจำนวน 913 ล้านบาท และมีกำไรจากการปรับมูลค่ายุติธรรมของเงินลงทุน จำนวน 2,866 ล้านบาท           ซึ่งรวมอยู่ในรายได้อื่นในงบกำไรขาดทุนรวม

ทั้งนี้ กลุ่มบริษัทได้วัดมูลค่ายุติธรรมของส่วนได้เสียใน BetterBe ณ วันที่สูญเสียการควบคุมด้วยราคาที่ตกลงกัน     ตามสัญญา ซึ่งราคาดังกล่าวกลุ่มบริษัทได้จ้างที่ปรึกษาทางการเงินภายนอกเพื่อเทียบเคียงกับมูลค่ายุติธรรม          โดยคำนวณจากการวิเคราะห์ตามสภาวะเศรษฐกิจและแนวโน้มของอุตสาหกรรมออนไลน์มาร์เก็ตแพลตฟอร์ม

ปี 2565

การซื้อธุรกิจ Recycling Holding Volendam B.V. และบริษัทย่อย ประเทศเนเธอร์แลนด์

เมื่อวันที่ 22 พฤศจิกายน 2565 บริษัทย่อยในธุรกิจเคมิคอลส์ได้เข้าซื้อหุ้นในสัดส่วนร้อยละ 60 ใน Recycling Holding Volendam B.V. (“Kras”) ซึ่งเป็นบริษัทชั้นนำในธุรกิจการจัดการขยะใช้แล้วจากประเทศเนเธอร์แลนด์   โดยการเข้าซื้อหุ้นดังกล่าวมีมูลค่าตามสัญญา 58.1 ล้านยูโร หรือเทียบเท่าเงินบาท 2,191 ล้านบาท กลุ่มบริษัท         มีการใช้ผู้ประเมินราคาอิสระเพื่อหามูลค่ายุติธรรมของสินทรัพย์ที่ได้มาและหนี้สินที่รับมา

ต่อมาในไตรมาสที่ 3 ของปี 2566 การประเมินมูลค่ายุติธรรมโดยผู้ประเมินราคาอิสระได้แล้วเสร็จ กลุ่มบริษัท        จึงบันทึกการปรับปรุงมูลค่ายุติธรรมของสินทรัพย์ที่ได้มาและหนี้สินที่รับมา โดยส่วนใหญ่เป็นการปรับปรุง      มูลค่ายุติธรรมของสินทรัพย์ไม่มีตัวตนอื่นเพิ่มขึ้น 1,390 ล้านบาท ปรับปรุงส่วนได้เสียที่ไม่มีอำนาจควบคุมเพิ่มขึ้น 529 ล้านบาท และปรับปรุงค่าความนิยมจากการซื้อธุรกิจลดลง 677 ล้านบาท ซึ่งการปรับปรุงดังกล่าวเป็นไปตามเงื่อนไขการปรับปรุงบัญชีเกี่ยวกับการซื้อธุรกิจ

ทั้งนี้ กลุ่มบริษัทมีการทบทวนอย่างต่อเนื่องในระหว่างช่วงเวลาที่วัดมูลค่า ซึ่งหากมีข้อมูลใหม่ที่ได้รับเพิ่มเติมภายในหนึ่งปีนับจากวันที่มีการซื้อธุรกิจและรับทราบข้อเท็จจริงที่สะท้อนเหตุการณ์แวดล้อมที่มีอยู่ ณ วันที่ซื้อธุรกิจ การบันทึกบัญชีเกี่ยวกับการซื้อธุรกิจจะถูกปรับปรุงใหม่

บุคคลหรือกิจการที่เกี่ยวข้องกัน

รายการที่สำคัญกับกิจการที่เกี่ยวข้องกันสำหรับงวดสามเดือนและเก้าเดือนสิ้นสุดวันที่ 30 กันยายน สรุปได้ดังนี้

ยอดคงเหลือ ณ วันที่ 30 กันยายน 2566 และ 31 ธันวาคม 2565 กับกิจการที่เกี่ยวข้องกันมีดังนี้

ค่าตอบแทนคณะกรรมการบริษัทและผู้บริหารสำคัญ

ลูกหนี้การค้า

เงินลงทุนในการร่วมค้าและบริษัทร่วม

รายการเคลื่อนไหวระหว่างงวดเก้าเดือนสิ้นสุดวันที่ 30 กันยายน สำหรับเงินลงทุนในการร่วมค้าและบริษัทร่วม

ซึ่งบันทึกโดยวิธีส่วนได้เสีย มีดังนี้

การจ่ายเงินปันผลเป็นหุ้นสามัญ

ในไตรมาสที่ 2 ของปี 2566 ที่ประชุมสามัญผู้ถือหุ้นของบริษัทสยามโกลบอลเฮ้าส์ จำกัด (มหาชน) มีมติอนุมัติจ่ายเงินปันผลประจำปี 2565 เป็นเงินสดและหุ้นสามัญ โดยมีกำหนดจ่ายในวันที่ 11 พฤษภาคม 2566 ซึ่งกลุ่มบริษัทมีสิทธิรับเงินปันผลเป็นหุ้นสามัญ จำนวน 66 ล้านหุ้น มูลค่าที่ตราไว้หุ้นละ 1 บาท คิดเป็นจำนวนเงิน 66 ล้านบาท

การเปลี่ยนแปลงของหนี้สินที่เกิดจากกิจกรรมจัดหาเงิน

ในไตรมาสที่ 2 ของปี 2566 บริษัทได้ออกหุ้นกู้ ครั้งที่ 1/2566 จำนวน 15,000 ล้านบาท ที่อัตราดอกเบี้ยคงที่ร้อยละ 3.10 ต่อปี อายุ 3 ปี 11 เดือน 29 วัน เพื่อนำไปไถ่ถอนหุ้นกู้ ครั้งที่ 1/2562 จำนวน 15,000 ล้านบาท ที่ครบกำหนดไถ่ถอน

เมื่อวันที่ 27 สิงหาคม 2566 ที่ประชุมคณะกรรมการบริษัทมีมติเห็นชอบการปรับโครงสร้างทางการเงินของบริษัทย่อยแห่งหนึ่งภายใต้ธุรกิจเคมิคอลส์ โดยการเพิ่มทุนเพื่อลดภาระเงินกู้ของบริษัทย่อยดังกล่าวจำนวนรวมไม่เกิน 1,031.2 ล้านดอลลาร์สหรัฐ และเมื่อวันที่ 9 ตุลาคม 2566 ที่ประชุมคณะกรรมการบริษัทย่อยดังกล่าวมีมติอนุมัติการชำระคืนเงินกู้ยืมระยะยาวสำหรับเงินกู้ยืมโครงการปิโตรเคมีในประเทศเวียดนามแก่สถาบันการเงินก่อนครบกำหนดชำระ เป็นจำนวนเงินรวมทั้งสิ้น 1,031.2 ล้านดอลลาร์สหรัฐ หรือเทียบเท่าเงินบาทประมาณ 37,699 ล้านบาท ทั้งนี้บริษัทย่อยดังกล่าวได้แจ้งต่อสถาบันการเงินที่เกี่ยวข้องเรียบร้อยแล้ว และจะดำเนินการชำระคืนในเดือนพฤศจิกายน 2566 โดยแหล่งเงินทุนจะมาจากเงินกู้ยืมจากกลุ่มบริษัทที่มีสิทธิแปลงสภาพเป็นทุน

ข้อมูลตามส่วนงานธุรกิจ

กลุ่มบริษัทนำเสนอข้อมูลตามส่วนงานธุรกิจ โดยพิจารณาจากระบบการบริหารการจัดการ และโครงสร้างการรายงานทางการเงินภายในของกลุ่มบริษัทเป็นเกณฑ์ในการกำหนดส่วนงาน

สินทรัพย์ รายได้และผลการดำเนินงานจากส่วนงานเป็นรายการที่เกี่ยวข้องโดยตรงกับส่วนงานหรือที่สามารถปันส่วนให้กับส่วนงานได้อย่างสมเหตุสมผล

ส่วนงานธุรกิจ

กลุ่มบริษัทเสนอส่วนงานธุรกิจที่สำคัญ ดังนี้

ข้อมูลตามส่วนงานธุรกิจ ใช้สำหรับการประเมินผลการดำเนินงานและจัดสรรทรัพยากรสำหรับผู้บริหาร กลุ่มบริษัทประเมินความสามารถในการดำเนินงานตาม EBITDA

กลุ่มบริษัทได้เปิดเผยข้อมูลเพิ่มเติมเกี่ยวกับรายได้จากการขาย และ EBITDA ของส่วนงานธุรกิจซีเมนต์และผลิตภัณฑ์ก่อสร้าง ซึ่งประกอบด้วย เอสซีจี ซีเมนต์แอนด์กรีนโซลูชัน เอสซีจี สมาร์ทลีฟวิง และเอสซีจี ดิสทริบิวชั่น แอนด์ รีเทล

ข้อมูลตามส่วนงานธุรกิจสำหรับงวดเก้าเดือนสิ้นสุดวันที่ 30 กันยายน มีดังนี้

หมายถึง กำไรก่อนส่วนแบ่งกำไรของการร่วมค้าและบริษัทร่วมตามวิธีส่วนได้เสีย ต้นทุนทางการเงิน ภาษีเงินได้ ค่าเสื่อมราคาและค่าตัดจำหน่าย รวมเงินปันผลรับจากบริษัทร่วม และไม่รวมกำไรจากการปรับมูลค่ายุติธรรมของเงินลงทุน

หมายถึง กำไรสำหรับงวดส่วนที่เป็นของผู้ถือหุ้นของบริษัท

ข้อมูลเพิ่มเติมของธุรกิจซีเมนต์และผลิตภัณฑ์ก่อสร้าง

ผลการดำเนินงานของส่วนงานธุรกิจ

ในไตรมาสที่ 3 ของปี 2566 กลุ่มบริษัทได้รับรู้ผลขาดทุนจากการด้อยค่าที่ดิน อาคารและอุปกรณ์ 572 ล้านบาท เนื่องจากมูลค่าที่คาดว่าจะได้รับคืนต่ำกว่ามูลค่าตามบัญชีของหน่วยสินทรัพย์ ส่วนใหญ่จากโรงงานซีเมนต์ในภูมิภาค ซึ่งรับรู้อยู่ในค่าใช้จ่ายอื่นในงบกำไรขาดทุนรวมและแสดงภายใต้รายการค่าใช้จ่ายในการดำเนินงานในข้อมูลตามส่วนงานธุรกิจ

เงินปันผล

เงินปันผลที่บริษัทจ่ายให้ผู้ถือหุ้น มีดังนี้

เครื่องมือทางการเงิน

มูลค่าตามบัญชีและมูลค่ายุติธรรม

ตารางดังต่อไปนี้แสดงมูลค่าตามบัญชีและมูลค่ายุติธรรมของสินทรัพย์ทางการเงินและหนี้สินทางการเงิน รวมถึงลำดับชั้นมูลค่ายุติธรรม แต่ไม่รวมถึงการแสดงข้อมูลมูลค่ายุติธรรมสำหรับสินทรัพย์ทางการเงินและหนี้สินทางการเงินที่วัดมูลค่าด้วยราคาทุนตัดจำหน่ายหากมูลค่าตามบัญชีใกล้เคียงกับมูลค่ายุติธรรมอย่างสมเหตุสมผล

ในไตรมาสที่ 1 ของปี 2566 กลุ่มบริษัทได้ลงทุนในกองทุนรวมกับบริษัทหลักทรัพย์จัดการกองทุนแห่งหนึ่ง จำนวนเงิน 5,000 ล้านบาท ซึ่งวัดมูลค่ายุติธรรมผ่านกำไรหรือขาดทุน โดยมีอัตราผลตอบแทนเฉลี่ยประมาณร้อยละ 1.7 ต่อปี และระยะเวลาในการถือครองประมาณ 1 ปี

ณ วันที่ 30 กันยายน 2566 เงินลงทุนในตราสารหนี้ที่วัดมูลค่ายุติธรรมผ่านกำไรขาดทุนเบ็ดเสร็จอื่น ส่วนใหญ่ลงทุนในกองทุนส่วนบุคคลซึ่งบริหารงานโดยบริษัทบริหารสินทรัพย์อิสระ 3 ราย ได้ลงทุนในตราสารหนี้ที่มีสภาพคล่องสูงและถูกจัดอันดับอยู่ในระดับความน่าเชื่อถือที่สามารถลงทุนได้ โดยมีอัตราผลตอบแทนร้อยละ 1.21 ถึง 3.48 ต่อปี (31 ธันวาคม 2565: ร้อยละ 0.53 ถึง 3.05 ต่อปี)

กลุ่มบริษัทมีข้อตกลงในสัญญาที่ให้สิทธิในการซื้อหรือขายหุ้นสามัญส่วนที่เหลือ (Put/Call options) กับผู้ถือหุ้นเดิมของบริษัทย่อยบางแห่งที่กลุ่มบริษัทเข้าซื้อธุรกิจ การกำหนดราคาและระยะเวลาในการใช้สิทธิเป็นไปตามเงื่อนไขที่ระบุไว้ในสัญญา โดยในไตรมาสที่ 2 ของปี 2566 กลุ่มบริษัทได้บันทึกสิทธิในการซื้อหรือขายหุ้นสามัญส่วนที่เหลือในสัดส่วนร้อยละ 44.48 ของบริษัทย่อยแห่งหนึ่งภายใต้ธุรกิจแพคเกจจิ้ง ด้วยมูลค่าปัจจุบันของราคาหุ้นที่จะใช้สิทธิเป็นหนี้สินทางการเงินในงบแสดงฐานะการเงินรวมของกลุ่มบริษัท เนื่องจากมีความเป็นไปได้ในการใช้สิทธิ ทั้งนี้ ณ วันที่ 30 กันยายน 2566 หนี้สินดังกล่าวมีมูลค่ารวมประมาณ 23,835 ล้านบาท โดยจะเริ่มใช้สิทธิได้ตั้งแต่เดือนมิถุนายน 2567 เป็นต้นไป

เครื่องมือทางการเงินที่วัดมูลค่าด้วยมูลค่ายุติธรรม

กลุ่มบริษัทพิจารณามูลค่ายุติธรรมระดับ 2 สำหรับสินทรัพย์และหนี้สินทางการเงิน โดยใช้เทคนิคการประเมินมูลค่า ดังต่อไปนี้

เงินลงทุนในตราสารหนี้ที่เป็นหลักทรัพย์ที่ซื้อขายนอกตลาดหลักทรัพย์ อ้างอิงราคาจากนายหน้า ซึ่งได้มีการทดสอบความสมเหตุสมผลของราคาเหล่านั้น โดยการคิดลดกระแสเงินสดในอนาคตที่คาดการณ์ไว้ด้วยอัตราดอกเบี้ยในตลาดสำหรับเครื่องมือทางการเงินที่เหมือนกัน ณ วันที่วัดมูลค่า มูลค่ายุติธรรมของเครื่องมือทางการเงินสะท้อนผลกระทบของความเสี่ยงด้านเครดิตและได้รวมการปรับปรุงความเสี่ยงด้านเครดิตของกลุ่มบริษัทและคู่สัญญาตามความเหมาะสม

สินทรัพย์และหนี้สินอนุพันธ์ ได้แก่ สัญญาซื้อขายเงินตราต่างประเทศล่วงหน้าและสัญญาป้องกันความเสี่ยงด้านราคา อ้างอิงการปรับมูลค่าของสัญญาที่กลุ่มบริษัททำไว้กับธนาคารตั้งแต่เริ่มต้นด้วยราคาตลาด ณ วันสิ้นรอบระยะเวลารายงาน เพื่อสะท้อนให้เห็นถึงมูลค่าของสัญญา ณ เวลาปัจจุบันมากขึ้นและสัญญาแลกเปลี่ยน
อัตราดอกเบี้ยคำนวณมูลค่ายุติธรรมจากผลต่างของมูลค่าปัจจุบันของกระแสเงินสดในอนาคตโดยอ้างอิงจากเส้นอัตราผลตอบแทน (yield curve) ของอัตราดอกเบี้ยตามสัญญา และอัตราดอกเบี้ยที่คาดว่าจะเกิดขึ้นที่สังเกตได้จากตลาดของเครื่องมือทางการเงินที่คล้ายคลึงกัน

กลุ่มบริษัทพิจารณามูลค่ายุติธรรมระดับ 3 สำหรับสินทรัพย์และหนี้สินทางการเงิน โดยใช้เทคนิคการประเมินมูลค่า ดังต่อไปนี้

-	เงินลงทุนในตราสารทุนและเงินลงทุนในหุ้นบุริมสิทธิแปลงสภาพที่ไม่ได้อยู่ในความต้องการของตลาดใช้เทคนิคการประเมินมูลค่า โดยอ้างอิงมูลค่าสินทรัพย์สุทธิที่รายงานล่าสุดปรับปรุงด้วยปัจจัยอื่นที่เกี่ยวข้อง เนื่องจากตราสารทุนดังกล่าวไม่ได้จดทะเบียนในตลาดหลักทรัพย์ และไม่มีธุรกรรมหรือรายการที่เป็นอิสระอื่นที่เป็นปัจจุบันและสังเกตได้

เครื่องมือทางการเงินที่วัดมูลค่าด้วยราคาทุนตัดจำหน่าย

กลุ่มบริษัทพิจารณามูลค่ายุติธรรมระดับ 2 สำหรับหุ้นกู้โดยคำนวณจากราคาซื้อขายที่ประกาศอยู่ในสมาคมตลาดตราสารหนี้ไทย โดยใช้ราคาปิด ณ วันสิ้นรอบระยะเวลารายงาน

การปฏิรูปอัตราดอกเบี้ยอ้างอิง

เนื่องมาจากการปฏิรูปอัตราดอกเบี้ยอ้างอิงและการยุติการใช้ LIBOR ในไตรมาสที่ 2 ของปี 2566 กลุ่มบริษัทได้ดำเนินการแก้ไขเงื่อนไขสัญญากับคู่สัญญา โดยสัญญาคงค้างที่มีวันครบกำหนดหลังจากวันที่ 30 มิถุนายน 2566 ที่อ้างอิงอัตราดอกเบี้ย LIBOR และ THBFIX ได้เปลี่ยนไปใช้อัตราดอกเบี้ย SOFR และอัตราดอกเบี้ย THOR หรืออัตราดอกเบี้ยอ้างอิงอื่นตามความเหมาะสม ทั้งนี้ การแก้ไขสัญญาข้างต้นไม่ส่งผลกระทบอย่างเป็นสาระสำคัญต่อความเสี่ยงด้านการเงินและงบการเงินรวมของกลุ่มบริษัท

การป้องกันความเสี่ยงในกระแสเงินสด

กลุ่มบริษัทมีสัญญาแลกเปลี่ยนอัตราดอกเบี้ยและสัญญาแลกเปลี่ยนราคาวัตถุดิบ ซึ่งกำหนดเป็นรายการบัญชีป้องกันความเสี่ยงในกระแสเงินสด กลุ่มบริษัทรับรู้ส่วนที่มีประสิทธิผลของการเปลี่ยนแปลงในมูลค่ายุติธรรมของสัญญาดังกล่าวในกำไรขาดทุนเบ็ดเสร็จอื่นและสะสมไว้ในสำรองการป้องกันความเสี่ยงในกระแสเงินสดในองค์ประกอบอื่นของผู้ถือหุ้น สำหรับงวดเก้าเดือนสิ้นสุดวันที่ 30 กันยายน 2566 กลุ่มบริษัทรับรู้การเปลี่ยนแปลงในมูลค่ายุติธรรมเพิ่มขึ้น 1,311 ล้านบาท โอนไปเป็นต้นทุนที่ดิน อาคารและอุปกรณ์ 1,026 ล้านบาท และโอนไปงบกำไรขาดทุนรวม 164 ล้านบาท ส่งผลให้ ณ วันที่ 30 กันยายน 2566 ยอดคงเหลือของสำรองการป้องกันความเสี่ยงในกระแสเงินสดคงเหลือเป็นผลกำไร 4,238 ล้านบาท (31 ธันวาคม 2565: 4,117 ล้านบาท) ทั้งนี้ กลุ่มบริษัทไม่มีการเปลี่ยนแปลงในมูลค่ายุติธรรมของส่วนที่ไม่มีประสิทธิผล

ภาระผูกพันและหนี้สินที่อาจเกิดขึ้น

ภาระผูกพันตามสัญญาก่อสร้างและติดตั้งเครื่องจักรนี้ได้รวมถึงการออกแบบวิศวกรรม การจัดหาเครื่องจักรและอุปกรณ์ และการก่อสร้างโรงงานของโรงงานปิโตรเคมีในประเทศเวียดนาม มูลค่าตามสัญญาประมาณ 33 ล้านดอลลาร์สหรัฐ และ 654 พันล้านดองเวียดนาม รวมเทียบเท่าเงินบาทประมาณ 2,173 ล้านบาท (31 ธันวาคม 2565: 57 ล้านดอลลาร์สหรัฐ และ 1,317 พันล้านดองเวียดนาม รวมเทียบเท่าเงินบาทประมาณ 3,896 ล้านบาท)

บริษัทได้ทำสัญญากับผู้ให้บริการในประเทศ 2 ราย เพื่อให้บริการด้านเทคโนโลยีสารสนเทศแก่กลุ่มบริษัท มูลค่าตามสัญญาประมาณ 3,500 ล้านบาท ซึ่งสัญญาดังกล่าวมีระยะเวลา 3 ปี และ 5 ปี โดยเริ่มมีผลตั้งแต่เดือนมิถุนายน 2566

ในปี 2561 และ 2564 บริษัทย่อยในกลุ่มธุรกิจเคมิคอลส์ได้ทำสัญญาซื้อวัตถุดิบและสาธารณูปโภคกับบริษัททั้งในและต่างประเทศ อายุสัญญาแต่ละฉบับอยู่ระหว่าง 10 - 15 ปี โดยที่ทั้งสองฝ่ายมีข้อผูกพันที่จะต้องซื้อขายและส่งมอบวัตถุดิบและสาธารณูปโภคตามราคา ปริมาณ และเงื่อนไขที่ระบุในสัญญา

ในไตรมาสที่ 1 ของปี 2552 บริษัทได้แจ้งความดำเนินคดีอาญาอดีตพนักงานเกี่ยวกับการลักทรัพย์ (แบบฟอร์มใบหุ้นสามัญ) และการปลอมแปลงใบหุ้นสามัญของบริษัทเป็นจำนวนหุ้น 672,000 หุ้น ซึ่งต่อมาในไตรมาสที่ 2 ของปี 2552 บริษัทได้รับแจ้งจากศาลแพ่งว่าผู้จัดการมรดกและทายาทผู้ถือหุ้นที่ถูกปลอมแปลงใบหุ้น (โจทก์) ได้ยื่นฟ้องบริษัทพร้อมกับบุคคลและนิติบุคคลอื่นซึ่งเกี่ยวข้องกับเรื่องดังกล่าว โดยเรียกร้องให้ร่วมกันชดเชยค่าเสียหาย ซึ่งคดีนี้ได้ยุติแล้ว

โดยเมื่อวันที่ 22 ธันวาคม 2558 ศาลฎีกาได้มีคำพิพากษาให้อดีตพนักงานผู้กระทำละเมิดต่อโจทก์ คืนหุ้นหรือใช้ราคาหุ้นตามราคาที่มีการซื้อขายครั้งสุดท้าย ณ วันที่ใช้เงิน ซึ่งต้องไม่ต่ำกว่าอัตราหุ้นละ 314.38 บาท รวมทั้งเงินปันผลที่ขาดอยู่และดอกเบี้ยจนกว่าชำระเสร็จ โดยให้บริษัทในฐานะนายจ้าง บริษัทศูนย์รับฝากหลักทรัพย์ (ประเทศไทย) จำกัด และบุคคลที่เกี่ยวข้องร่วมรับผิด ดังนั้น บริษัทจึงได้บันทึกประมาณการหนี้สินจากค่าเสียหายดังกล่าวในส่วนที่บริษัทอาจต้องรับผิดในงบแสดงฐานะการเงิน ณ วันที่ 31 ธันวาคม 2558 คิดเป็นจำนวนเงิน 201 ล้านบาท

ทั้งนี้ เมื่อวันที่ 21 มกราคม 2559 บริษัทได้ชำระหนี้ให้โจทก์เสร็จสิ้นแล้วด้วยการคืนใบหุ้นสามัญของบริษัท เงินปันผลก่อนฟ้องคดีพร้อมดอกเบี้ย เงินปันผลหลังฟ้องคดี และค่าใช้จ่ายต่างๆ ในการดำเนินคดี จำนวนเงินรวม 319 ล้านบาท ต่อมาบริษัทศูนย์รับฝากหลักทรัพย์ฯ ซึ่งเป็นจำเลยร่วมได้ยื่นคำร้องเพื่อขอให้ศาลฎีกาตีความคำพิพากษา โดยเมื่อวันที่ 21 พฤศจิกายน 2560 ศาลฎีกามีคำสั่งยกคำร้องดังกล่าวแล้ว บริษัทจึงได้ฟ้องคดีไล่เบี้ยอดีตพนักงานผู้กระทำละเมิด และบริษัทศูนย์รับฝากหลักทรัพย์ฯ แล้วเมื่อเดือนธันวาคม 2561 โดยเมื่อวันที่ 8 มีนาคม 2562 ศาลแรงงานกลางได้มีคำพิพากษาให้อดีตพนักงานผู้กระทำละเมิดชดใช้เงินให้แก่บริษัท จำนวน 149 ล้านบาท พร้อมดอกเบี้ยอัตราร้อยละ 7.5 ต่อปี โดยที่ไม่มีฝ่ายใดอุทธรณ์ คดีจึงถึงที่สุด ปัจจุบันอยู่ระหว่างการบังคับคดี สำหรับการเรียกร้องเอาจากบริษัทศูนย์รับฝากหลักทรัพย์ฯนั้น เมื่อวันที่ 4 ธันวาคม 2562 ศาลแพ่งมีคำพิพากษาให้บริษัทศูนย์รับฝากหลักทรัพย์ฯ ชำระเงินให้แก่บริษัทจำนวน 62.55 ล้านบาท พร้อมดอกเบี้ยอัตราร้อยละ 7.5 ต่อปี เมื่อวันที่ 4 มิถุนายน 2563 บริษัทศูนย์รับฝากหลักทรัพย์ฯ ได้ยื่นอุทธรณ์คำพิพากษาศาลแพ่งต่อศาลอุทธรณ์ และบริษัทได้ยื่นคำแก้อุทธรณ์แล้วเมื่อวันที่ 6 สิงหาคม 2563 ต่อมาในวันที่ 23 กุมภาพันธ์ 2564 ศาลอุทธรณ์มีคำพิพากษายืนตามศาลแพ่งให้บริษัทศูนย์รับฝากหลักทรัพย์ฯ ชำระเงินให้แก่บริษัทจำนวน 62.55 ล้านบาท พร้อมดอกเบี้ยอัตราร้อยละ 7.5 ต่อปี วันที่ 4 มิถุนายน 2564 บริษัทศูนย์รับฝากหลักทรัพย์ฯ ยื่นขออนุญาตฎีกาต่อศาลฎีกา และวันที่ 9 กรกฎาคม 2564 บริษัทยื่นคัดค้านการขออนุญาตฎีกาของบริษัทศูนย์รับฝากหลักทรัพย์ฯ วันที่ 19 เมษายน 2565 ศาลฎีกามีคำสั่งอนุญาตและรับฎีกาของบริษัทศูนย์รับฝากหลักทรัพย์ฯ และบริษัทได้ยื่นคำแก้ฎีกาแล้วเมื่อวันที่ 21 มิถุนายน 2565 ขณะนี้คดีอยู่ระหว่างการพิจารณาของศาลฎีกา

เรื่องอื่นๆ

เมื่อเดือนตุลาคม 2563 Mawlamyine Cement Limited (“MCL”) ซึ่งเป็นบริษัทร่วมทุนในประเทศเมียนมา ระหว่างบริษัทเอสซีจี ซิเมนต์ จำกัด (“เอสซีจี ซิเมนต์”) กับ Pacific Link Cement Industry Ltd. (“PLCI”) ได้หยุดการผลิตเป็นการชั่วคราวเนื่องจากไม่มีหินปูนซึ่งเป็นวัตถุดิบหลักที่ใช้ในการผลิตปูนซีเมนต์ สาเหตุมาจากข้อพิพาทระหว่างเอสซีจี ซิเมนต์กับ PLCI หลังจากที่การเจรจาในช่วงที่ผ่านมาระหว่างเอสซีจี ซิเมนต์กับ PLCI ไม่ประสบความสำเร็จ เอสซีจี ซิเมนต์ได้ยื่นคำร้องเพื่อดำเนินการระงับข้อพิพาทด้วยกระบวนการอนุญาโตตุลาการตามเงื่อนไขที่กำหนดไว้ในสัญญาร่วมทุนกับ PLCI ทั้งนี้กระบวนการพิจารณาข้อพิพาทของคณะอนุญาโตตุลาการ International Chamber of Commerce - Singapore ได้ดำเนินการมาจนเสร็จสิ้นแล้ว โดยเมื่อวันที่ 21 ธันวาคม 2565 เอสซีจี ซิเมนต์ได้รับคำชี้ขาดของคณะอนุญาโตตุลาการ ลงวันที่ 20 ธันวาคม 2565 ซึ่งคณะอนุญาโตตุลาการได้มีคำชี้ขาดเป็นเอกฉันท์ ให้ PLCI ปฏิบัติตามข้อตกลงตามสัญญาร่วมทุน และเมื่อวันที่ 30 พฤษภาคม 2566 เอสซีจี ซิเมนต์ได้ยื่นขอบังคับคดีตามคำชี้ขาดของอนุญาโตตุลาการต่อศาลที่ประเทศเมียนมาแล้ว โดยเมื่อวันที่ 5 กันยายน 2566 ศาล Mawlamyine District มีคำสั่งไม่รับคำขอบังคับคดี และเมื่อวันที่ 31 ตุลาคม 2566 เอสซีจี ซิเมนต์ได้ยื่นอุทธรณ์คำสั่งไม่รับคำขอบังคับคดีของศาล Mawlamyine District ขณะนี้คดีอยู่ระหว่างการพิจารณาอุทธรณ์ของศาล Mon State High

บริษัทเอสซีจี เคมิคอลส์ จำกัด (มหาชน) (“SCGC”) ได้ยื่นขอขยายระยะเวลาการเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (Initial Public Offering (“IPO”)) และได้รับอนุญาตจากสำนักงานคณะกรรมการกำกับหลักทรัพย์และตลาดหลักทรัพย์ เมื่อวันที่ 12 เมษายน 2566 ให้ขยายระยะเวลา IPO ออกไปถึงวันที่ 4 ตุลาคม 2566 และไม่สามารถขยายระยะเวลาดังกล่าวออกไปได้อีก ซึ่งเป็นไปตามประกาศคณะกรรมการกำกับตลาดทุนที่เกี่ยวข้องกำหนด ทั้งนี้บริษัทได้พิจารณาถึงความเหมาะสมในการเสนอขายหุ้น IPO และนำหุ้นของ SCGC เข้าจดทะเบียนในตลาดหลักทรัพย์แห่งประเทศไทย โดยคำนึงถึงปัจจัยที่เกี่ยวข้อง  จึงเห็นว่ายังไม่สามารถที่จะดำเนินการ IPO ในช่วงเวลานี้

เมื่อวันที่ 29 มีนาคม 2566 ที่ประชุมคณะกรรมการบริษัทมีมติอนุมัติแผนการปรับโครงสร้างธุรกิจของกลุ่มบริษัทย่อย โดยกําหนดให้บริษัทเอสซีจี เดคคอร์ จํากัด (“SCGD”) เป็นบริษัทแกนนำของกลุ่มบริษัทในการดําเนินธุรกิจผลิตกระเบื้องปูพื้น บุผนัง และสุขภัณฑ์ทั้งในประเทศและต่างประเทศ และบริษัทมีแผนจะออกและเสนอขายหุ้นสามัญเพิ่มทุนของ SCGD ต่อประชาชนทั่วไปเป็นครั้งแรก (Initial Public Offering (“IPO”)) และนําหุ้นของ SCGD เข้าจดทะเบียนในตลาดหลักทรัพย์แห่งประเทศไทย (“ตลาดหลักทรัพย์ฯ”) ซึ่งจะดำเนินการพร้อมกับการทําคําเสนอซื้อหุ้นทั้งหมดของบริษัทเอสซีจี เซรามิกส์ จํากัด (มหาชน) (“COTTO”) ที่ถือโดยผู้ถือหุ้นรายอื่นในราคาหุ้นละ 2.40 บาทต่อหุ้น (“คำเสนอซื้อหลักทรัพย์”) (ภายหลังจากที่ประชุมผู้ถือหุ้นของ COTTO อนุมัติให้เพิกถอนหลักทรัพย์ และการเพิกถอนหลักทรัพย์ได้รับอนุมัติจากตลาดหลักทรัพย์ฯ) โดยผู้ถือหุ้น COTTO ที่ตอบรับคำเสนอซื้อหลักทรัพย์จะได้รับค่าตอบแทนเป็นหุ้นสามัญเพิ่มทุนของ SCGD และ COTTO จะดําเนินการเพิกถอนหุ้นจากการเป็นหลักทรัพย์จดทะเบียน

เมื่อวันที่ 23 พฤษภาคม 2566 ที่ประชุมวิสามัญผู้ถือหุ้นของ COTTO มีมติอนุมัติการเพิกถอนหุ้นของ COTTO จากการเป็นหลักทรัพย์จดทะเบียนในตลาดหลักทรัพย์ฯ ต่อมาเมื่อวันที่ 31 พฤษภาคม 2566 ที่ประชุมคณะกรรมการบริษัทได้มีมติอนุมัติแผนการออกและเสนอขายหุ้น IPO ของ SCGD และนำหุ้นสามัญของ SCGD เข้าจดทะเบียนเป็นหลักทรัพย์จดทะเบียนในตลาดหลักทรัพย์ฯ ในรูปแบบบริษัทที่ประกอบธุรกิจ โดยการถือหุ้นในบริษัทอื่น (Holding Company) โดยกำหนดสัดส่วนจำนวนหุ้นสามัญเพิ่มทุนที่เสนอขายต่อประชาชนเป็นครั้งแรกเป็นจำนวนไม่เกินร้อยละ 26.83 ของทุนชำระแล้วของ SCGD และอนุมัติการแปรสภาพ SCGD เป็นบริษัทมหาชนจำกัดตามหลักเกณฑ์ที่กำหนดในพระราชบัญญัติบริษัทมหาชนจำกัด พ.ศ. 2535 และที่แก้ไขเพิ่มเติม และเมื่อวันที่ 7 มิถุนายน 2566 SCGD ได้จดทะเบียนการแปรสภาพบริษัทเป็นบริษัทมหาชนจำกัดและได้เปลี่ยนชื่อบริษัทเป็นบริษัทเอสซีจี เดคคอร์ จำกัด (มหาชน)

เมื่อวันที่ 28 มิถุนายน 2566 SCGD ได้ยื่นคำขออนุญาตเสนอขายหุ้นที่ออกใหม่ ยื่นแบบแสดงรายการข้อมูลการเสนอขายหลักทรัพย์และร่างหนังสือชี้ชวนเพื่อเสนอขายหุ้น IPO ต่อสำนักงานคณะกรรมการกำกับหลักทรัพย์และตลาดหลักทรัพย์ (“สำนักงาน ก.ล.ต.”) และเมื่อวันที่ 10 ตุลาคม 2566 สํานักงาน ก.ล.ต.แจ้งการอนุญาตตามแบบคำขออนุญาตเสนอขายหลักทรัพย์สำหรับการเสนอขายหุ้น IPO ของ SCGD เป็นที่เรียบร้อยแล้ว

เมื่อวันที่ 27 ตุลาคม 2566 แบบแสดงรายการข้อมูลการเสนอขายหลักทรัพย์และหนังสือชี้ชวน (Filing) ดังกล่าวมีผลใช้บังคับเป็นที่เรียบร้อยแล้ว และที่ประชุมคณะกรรมการบริษัท SCGD ได้มีมติอนุมัติกำหนดช่วงราคาเสนอขายหุ้นสามัญเพิ่มทุนของ SCGD เบื้องต้น คือ 11.20 - 15.00 บาทต่อหุ้น และอนุมัติจัดสรรหุ้นสามัญเพิ่มทุนของ SCGD จำนวนไม่เกิน 439,100,000 หุ้น มูลค่าหุ้นที่ตราไว้หุ้นละ 10.00 บาท คิดเป็นไม่เกินร้อยละ 26.61 ของจำนวนหุ้นที่ออกและจำหน่ายได้แล้วทั้งหมดของ SCGD ภายหลังการเสนอขายหุ้นในครั้งนี้       เพื่อเสนอขายหุ้น IPO และเพื่อชำระเป็นค่าตอบแทนในการทำคำเสนอซื้อหลักทรัพย์ของ COTTO ตามแผนการปรับโครงสร้างธุรกิจของ SCGD และการมอบอำนาจที่เกี่ยวข้องกับการจัดสรรหุ้น โดยการจัดสรรหุ้นดังกล่าวรวมถึง

(1) การจัดสรรหุ้นสามัญเพิ่มทุนจำนวนไม่เกิน 153,685,000 หุ้น เพื่อเสนอขายให้แก่ผู้ถือหุ้นของบริษัทที่มีสิทธิได้รับการจัดสรรหุ้นตามสัดส่วนการถือหุ้นของบริษัท (Pre-emptive Right)

(2) การจัดสรรหุ้นสามัญเพิ่มทุนจำนวนไม่เกิน 220,408,858 หุ้น (หรือจำนวน 164,571,947 - 220,408,858 หุ้น หากคำนวณจากอัตราแลกหุ้นเบื้องต้น) เพื่อชำระเป็นค่าตอบแทนในการทำคำเสนอซื้อหลักทรัพย์ทั้งหมดของ COTTO (โดยไม่รวมถึงหุ้น COTTO ที่ถือโดย SCGD)

(3) การจัดสรรหุ้นสามัญเพิ่มทุนจำนวนไม่เกิน 4,450,000 หุ้น เพื่อเสนอขายให้กับผู้ถือหุ้นของ COTTO ที่ประสงค์จะจองซื้อหุ้นสามัญเพิ่มทุนเพิ่มเติม ตามสัดส่วนการถือหุ้นใน COTTO

นอกจากนี้ SCGD ได้จัดทำคำเสนอซื้อหลักทรัพย์ (แบบ 247-4) เพื่อเพิกถอนหลักทรัพย์ของ COTTO จากการเป็นหลักทรัพย์จดทะเบียนในตลาดหลักทรัพย์ฯ ตามแผนการปรับโครงสร้างธุรกิจของ SCGD โดยมีรายละเอียดตามที่ระบุในคำเสนอซื้อหลักทรัพย์ดังกล่าว

เมื่อวันที่ 25 เมษายน 2566 ที่ประชุมคณะกรรมการบริษัทเอสซีจี แพคเกจจิ้ง จำกัด (มหาชน) มีมติเห็นชอบโครงการลงทุนเข้าซื้อหุ้นในสัดส่วนร้อยละ 70 ใน Starprint Vietnam JSC (“SPV”) ซึ่งเป็นบริษัทผู้ผลิตบรรจุภัณฑ์กล่องกระดาษแข็งแบบพับได้ (Offset folding carton) ในประเทศเวียดนาม โดยมีมูลค่ากิจการรวมไม่เกิน 1,050 พันล้านดอง หรือเทียบเท่าเงินบาทประมาณ 1,534 ล้านบาท โดยจะดำเนินการผ่านความร่วมมือกับบริษัทสตาร์เฟล็กซ์ จำกัด (มหาชน) ซึ่งจะเป็นผู้ลงทุนในสัดส่วนร้อยละ 25 ใน SPV ทั้งนี้เมื่อวันที่ 9 สิงหาคม 2566 กลุ่มบริษัทได้ลงนามในสัญญาซื้อขายหุ้นอย่างมีเงื่อนไข โดยคาดว่าธุรกรรมจะเสร็จสิ้นภายในไตรมาสที่ 4 ของปี 2566

เหตุการณ์ภายหลังรอบระยะเวลารายงาน

เมื่อวันที่ 3 ตุลาคม 2566 บริษัทเอสซีจี แพคเกจจิ้ง จำกัด (มหาชน) ได้ลงนามรับการสนับสนุนสินเชื่อสีเขียว (Green Loan) จากสถาบันการเงินแห่งหนึ่งในประเทศ จำนวนเงิน 3,000 ล้านบาท ระยะเวลา 5 ปี อัตราดอกเบี้ยลอยตัว โดยจะมีการทยอยเบิกใช้เงินเพื่อนำไปลงทุนในโครงการที่สอดคล้องกับกรอบการจัดหาเงินทุนด้านสิ่งแวดล้อม (Green Financing Framework)

เมื่อวันที่ 25 ตุลาคม 2566 บริษัทย่อยภายใต้ธุรกิจแพคเกจจิ้งได้เข้าซื้อหุ้นในสัดส่วนร้อยละ 100 ใน Law Print & Packaging Management Limited (“Law Print”) ซึ่งเป็นบริษัทผู้ให้บริการบรรจุภัณฑ์แบบครบวงจรใน สหราชอาณาจักร โดยมีมูลค่าเงินลงทุนรวม 10.68 ล้านปอนด์สเตอร์ลิง หรือเทียบเท่าเงินบาทประมาณ 475 ล้านบาท

เมื่อวันที่ 26 ตุลาคม 2566 บริษัทย่อยภายใต้ธุรกิจแพคเกจจิ้งได้เข้าซื้อหุ้นในสัดส่วนร้อยละ 85 ใน Bicappa Lab S.r.L. (“Bicappa”) ซึ่งเป็นบริษัทผู้ผลิตอุปกรณ์ทางการแพทย์และอุปกรณ์สำหรับใช้ในห้องปฏิบัติการที่เชี่ยวชาญด้านการผลิตปิเปตต์ทิปในประเทศอิตาลี โดยมีมูลค่าเงินลงทุนรวม 3.23 ล้านยูโร หรือเทียบเท่าเงินบาทประมาณ 125 ล้านบาท

ในเดือนตุลาคม 2566 บริษัทเอสซีจี เคมิคอลส์ จำกัด (มหาชน) และ Denka Company Limited ได้จัดตั้งบริษัทเดนกะ เอสซีจีซี แอดวานซ์ แมททีเรียลส์ จำกัด (“DSAM”) ซึ่งเป็นบริษัทร่วมทุนเพื่อประกอบธุรกิจผลิตและจัดจำหน่ายอะเซทิลีนแบล็ก (Acetylene black) ที่ใช้เป็นส่วนประกอบในการผลิตแบตเตอรี่ลิเธียมไอออนสำหรับยานยนต์ไฟฟ้า (EV) รวมถึงใช้เป็นส่วนประกอบในการผลิตสายส่งไฟฟ้าแรงสูงสำหรับพลังงานลมนอกชายฝั่ง โดยกลุ่มบริษัทมีสัดส่วนการถือหุ้นร้อยละ 40 ใน DSAM ซึ่งมีทุนจดทะเบียน 7,258.56 ล้านบาท โดย DSAM ได้เรียกชำระมูลค่าหุ้นร้อยละ 25 คิดเป็นมูลค่าการลงทุนของกลุ่มบริษัทจำนวนเงิน 726 ล้านบาท และคาดว่าโรงงานจะสร้างเสร็จภายในครึ่งปีแรกของปี 2569

เมื่อวันที่ 1 พฤศจิกายน 2566 บริษัทได้ออกหุ้นกู้ ครั้งที่ 2/2566 จำนวน 10,000 ล้านบาท ที่อัตราดอกเบี้ยคงที่ร้อยละ 3.35 ต่อปี อายุ 3 ปี 11 เดือน เพื่อนำไปไถ่ถอนหุ้นกู้ ครั้งที่ 2/2562 จำนวน 10,000 ล้านบาท ที่ครบกำหนดไถ่ถอน

มาตรฐานการรายงานทางการเงินที่ประกาศแล้วแต่ยังไม่มีผลบังคับใช้

สภาวิชาชีพบัญชีได้ปรับปรุงมาตรฐานการรายงานทางการเงิน ซึ่งมีผลบังคับใช้สำหรับรอบระยะเวลาบัญชีที่เริ่มในหรือหลังวันที่ 1 มกราคม 2567 โดยกลุ่มบริษัทไม่ได้นำมาตรฐานการรายงานทางการเงินดังกล่าวมาใช้ในการจัดทำงบการเงินรวมระหว่างกาลนี้เนื่องจากยังไม่มีผลบังคับใช้ กลุ่มบริษัทได้ประเมินผลกระทบที่อาจเกิดขึ้นต่องบการเงินรวมจากการถือปฏิบัติตามมาตรฐานการรายงานทางการเงินที่ปรับปรุงใหม่ดังกล่าว ซึ่งคาดว่าไม่มีผลกระทบที่มีสาระสำคัญต่องบการเงินรวมในงวดที่ถือปฏิบัติ

| หมายเหตุ |  | สารบัญ |

|  |  |  |

| 1 |  | ข้อมูลทั่วไป |

| 2 |  | เกณฑ์การจัดทำงบการเงินระหว่างกาล |

| 3 |  | การซื้อธุรกิจและการเปลี่ยนแปลงสถานะของบริษัทย่อย |

| 4 |  | บุคคลหรือกิจการที่เกี่ยวข้องกัน |

| 5 |  | ลูกหนี้การค้า |

| 6 |  | เงินลงทุนในการร่วมค้าและบริษัทร่วม |

| 7 |  | การเปลี่ยนแปลงของหนี้สินที่เกิดจากกิจกรรมจัดหาเงิน |

| 8 |  | ข้อมูลตามส่วนงานธุรกิจ |

| 9 |  | เงินปันผล |

| 10 |  | เครื่องมือทางการเงิน |

| 11 |  | ภาระผูกพันและหนี้สินที่อาจเกิดขึ้น |

| 12 |  | เรื่องอื่นๆ |

| 13 |  | เหตุการณ์ภายหลังรอบระยะเวลารายงาน |

| 14 |  | มาตรฐานการรายงานทางการเงินที่ประกาศแล้วแต่ยังไม่มีผลบังคับใช้ |



|  | หมายเหตุ |  | (ล้านบาท) |

| มูลค่ายุติธรรมของส่วนได้เสียในบริษัทย่อย | 6 |  | 18,659 |

| หัก มูลค่าตามบัญชีของส่วนได้เสียในบริษัทย่อย |  |  | (3,691) |

| กำไรจากการปรับมูลค่ายุติธรรมของเงินลงทุน |  |  | 14,968 |



|  | หมายเหตุ |  | (ล้านบาท) |

| มูลค่ายุติธรรมของส่วนได้เสียในบริษัทย่อย | 6 |  | 1,953 |

| บวก มูลค่าตามบัญชีของส่วนได้เสียในบริษัทย่อย |  |  | 913 |

| กำไรจากการปรับมูลค่ายุติธรรมของเงินลงทุน |  |  | 2,866 |



|  | งวดสามเดือน | งวดสามเดือน | งวดสามเดือน | งวดเก้าเดือน | งวดเก้าเดือน | งวดเก้าเดือน |

|  | 2566 |  | 2565 | 2566 |  | 2565 |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| การร่วมค้าและบริษัทร่วม |  |  |  |  |  |  |

| ซื้อ | 4,578 |  | 5,404 | 12,444 |  | 17,254 |

| ค่าบริการขนส่งและบริการอื่นๆ | 2,789 |  | 295 | 6,621 |  | 751 |

| รายได้จากการขายสินค้า | 10,633 |  | 12,846 | 30,594 |  | 44,475 |

| รายได้ค่าบริการขนส่งและบริการอื่นๆ | 844 |  | 1,460 | 2,916 |  | 3,076 |

| รายได้ค่าธรรมเนียมการจัดการบริหารและอื่นๆ | 431 |  | 377 | 1,507 |  | 1,366 |

| รายได้เงินปันผล | 216 |  | 200 | 6,343 |  | 9,138 |

|  |  |  |  |  |  |  |

| บริษัทอื่น |  |  |  |  |  |  |

| ซื้อ | 622 |  | 495 | 2,137 |  | 1,991 |

| ค่าบริการขนส่งและบริการอื่นๆ | 53 |  | 127 | 214 |  | 351 |

| รายได้จากการขายสินค้า | 576 |  | 938 | 1,944 |  | 3,219 |

| รายได้ค่าบริการขนส่งและบริการอื่นๆ | 20 |  | 54 | 58 |  | 129 |

| รายได้ค่าธรรมเนียมการจัดการบริหารและอื่นๆ | 108 |  | 120 | 322 |  | 393 |

| รายได้เงินปันผล | - |  | - | 1,720 |  | 3,098 |



|  | หมายเหตุ | 30 กันยายน |  | 31 ธันวาคม |

|  |  | 2566 |  | 2565 |

|  |  | (ล้านบาท) | (ล้านบาท) | (ล้านบาท) |

| ลูกหนี้การค้า |  |  |  |  |

| การร่วมค้าและบริษัทร่วม |  | 5,288 |  | 4,464 |

| บริษัทอื่น |  | 446 |  | 495 |

| รวม | 5 | 5,734 |  | 4,959 |



| ลูกหนี้หมุนเวียนอื่น |  |  |  |

| การร่วมค้าและบริษัทร่วม | 806 |  | 580 |

| บริษัทอื่น | 68 |  | 93 |

| รวม | 874 |  | 673 |

|  |  |  |  |



| เงินให้กู้ยืมระยะสั้น |  |  |  |

| การร่วมค้าและบริษัทร่วม | 1,655 |  | 161 |

|  |  |  |  |



| เงินให้กู้ยืมระยะยาว |  |  |  |

| ส่วนที่หมุนเวียนและไม่หมุนเวียน |  |  |  |

| การร่วมค้าและบริษัทร่วม | 173 |  | 142 |



| เจ้าหนี้การค้า |  |  |  |

| การร่วมค้าและบริษัทร่วม | 3,106 |  | 1,701 |

| บริษัทอื่น | 160 |  | 221 |

| รวม | 3,266 |  | 1,922 |



|  | 30 กันยายน |  | 31 ธันวาคม |

|  | 2566 |  | 2565 |

|  | (ล้านบาท) | (ล้านบาท) | (ล้านบาท) |

| เจ้าหนี้หมุนเวียนอื่น |  |  |  |

| การร่วมค้าและบริษัทร่วม | 349 |  | 412 |

| บริษัทอื่น | 25 |  | 25 |

| รวม | 374 |  | 437 |



| เงินกู้ยืมระยะสั้น |  |  |  |

| บริษัทร่วม | 82 |  | 80 |

| บริษัทอื่น | 245 |  | 236 |

| รวม | 327 |  | 316 |



| เงินกู้ยืมระยะยาว |  |  |  |

| ส่วนที่หมุนเวียนและไม่หมุนเวียน |  |  |  |

| บริษัทอื่น | 31 |  | 21 |



| หนี้สินตามสัญญาเช่า |  |  |  |

| ส่วนที่หมุนเวียนและไม่หมุนเวียน |  |  |  |

| บริษัทร่วม | 155 |  | 188 |

| บริษัทอื่น | 1,430 |  | 1,536 |

| รวม | 1,585 |  | 1,724 |



|  | งวดสามเดือน | งวดสามเดือน | งวดสามเดือน |  | งวดเก้าเดือน | งวดเก้าเดือน | งวดเก้าเดือน |

|  | 2566 |  | 2565 |  | 2566 |  | 2565 |

|  | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) | (ล้านบาท) |

| สำหรับงวดสิ้นสุดวันที่ 30 กันยายน |  |  |  |  |  |  |  |

| ผลประโยชน์ระยะสั้น | 153 |  | 109 |  | 330 |  | 320 |

| ผลประโยชน์หลังออกจากงาน | 9 |  | 10 |  | 27 |  | 29 |

| รวม | 162 |  | 119 |  | 357 |  | 349 |



|  | หมายเหตุ | 30 กันยายน |  | 31 ธันวาคม | 31 ธันวาคม |

|  |  | 2566 |  | 2565 | 2565 |

|  |  | (ล้านบาท) | (ล้านบาท) | (ล้านบาท) | (ล้านบาท) |

| กิจการที่เกี่ยวข้องกัน |  |  |  |  |  |

| ภายในวันที่ครบกำหนดชำระ |  | 5,673 |  |  | 4,769 |

| เกินวันครบกำหนดชำระ |  |  |  |  |  |

| น้อยกว่า 1 เดือน |  | 53 |  |  | 167 |

| 1 - 3 เดือน |  | 8 |  |  | 7 |

| มากกว่า 3 - 12 เดือน |  | - |  |  | 11 |

| มากกว่า 12 เดือน |  | - |  |  | 5 |

|  |  |  |  |  |  |

| รวม | 4 | 5,734 |  |  | 4,959 |



| กิจการอื่น |  |  |  |  |

| ภายในวันที่ครบกำหนดชำระ |  | 45,614 |  | 42,842 |

| เกินวันครบกำหนดชำระ |  |  |  |  |

| น้อยกว่า 1 เดือน |  | 3,988 |  | 3,820 |

| 1 - 3 เดือน |  | 1,356 |  | 1,915 |

| มากกว่า 3 - 12 เดือน |  | 1,186 |  | 1,397 |

| มากกว่า 12 เดือน |  | 2,319 |  | 2,081 |

|  |  | 54,463 |  | 52,055 |

| หัก  ค่าเผื่อผลขาดทุนด้านเครดิตที่คาดว่าจะเกิดขึ้น |  | (2,276) |  | (1,829) |

| สุทธิ |  | 52,187 |  | 50,226 |

|  |  |  |  |  |

| รวม |  | 57,921 |  | 55,185 |



|  | หมายเหตุ | 2566 |  | 2565 |

|  |  | (ล้านบาท) | (ล้านบาท) | (ล้านบาท) |

| ณ วันที่ 1 มกราคม |  | 118,974 |  | 118,870 |

| ส่วนแบ่งกำไรสุทธิจากเงินลงทุน - วิธีส่วนได้เสีย |  | 6,806 |  | 8,832 |

| การรวมกิจการโดยการแลกหุ้น | 3 | 18,659 |  | - |

| ลงทุนเพิ่ม |  | 670 |  | 1,214 |

| รายได้เงินปันผล |  | (6,343) |  | (9,138) |

| การเปลี่ยนแปลงสถานะเป็นเงินลงทุนในการร่วมค้า    และบริษัทร่วม | 3 | 1,953 |  | 107 |

| การเปลี่ยนแปลงสถานะเป็นเงินลงทุนในตราสารทุน |  | - |  | (400) |

| ลดลงจากการสูญเสียการควบคุมในบริษัทย่อย |  | (508) |  | - |

| อื่นๆ |  | 1,728 |  | 4,414 |

| ณ วันที่ 30 กันยายน |  | 141,939 |  | 123,899 |

|  |  |  |  |  |

| ณ วันที่ 31 ธันวาคม |  |  |  | 118,974 |



| ธุรกิจซีเมนต์และผลิตภัณฑ์ก่อสร้าง | ธุรกิจซีเมนต์และผลิตภัณฑ์ก่อสร้าง แบ่งออกเป็นสี่ธุรกิจหลัก ดังนี้  (1) ธุรกิจเอสซีจี ซีเมนต์แอนด์กรีนโซลูชัน ผู้ดำเนินธุรกิจปูนซีเมนต์เทา คอนกรีตผสมเสร็จ ปูนซีเมนต์ขาว ปูนสำเร็จรูป อิฐทนไฟและวัสดุทนไฟ ธุรกิจกรีนโซลูชัน ที่เป็นผู้ให้บริการโซลูชันการก่อสร้างที่ใช้นวัตกรรมและมีประสิทธิภาพ และธุรกิจจัดหาวัตถุดิบและพลังงานทดแทน  (2) ธุรกิจเอสซีจี สมาร์ทลีฟวิง ผู้ดำเนินธุรกิจผลิตสินค้าและระบบสำหรับการก่อสร้าง ได้แก่ กลุ่มหลังคา ฝา ฝ้า ฉนวนกันความร้อน ไม้สังเคราะห์ แลนด์สเคป อิฐมวลเบา และระบบผนัง รวมถึงสมาร์ทโซลูชั่น สำหรับบ้านและอาคาร อาทิ โซลูชั่นด้านการจัดการพลังงาน เป็นต้น  (3) ธุรกิจเอสซีจี เดคคอร์ ผู้ดำเนินธุรกิจกระเบื้องปูพื้น บุผนัง และสุขภัณฑ์ ทั้งในประเทศและต่างประเทศ และ (4) ธุรกิจเอสซีจี ดิสทริบิวชั่น แอนด์ รีเทล ผู้ดำเนินธุรกิจกระจายสินค้าและจัดจำหน่ายสินค้าซีเมนต์ วัสดุก่อสร้าง รวมทั้งสินค้าและบริการที่เกี่ยวข้องกับการอยู่อาศัย ผ่านช่องทางต่างๆ เช่น เครือข่ายผู้แทนจำหน่าย ร้านค้าปลีก ไปยังลูกค้าปลายทาง รวมถึงการให้บริการนำเข้าและส่งออกสินค้า และร่วมลงทุนในธุรกิจบริการขนส่งและคลังสินค้า |

|  |  |

| ธุรกิจเคมิคอลส์ (SCGC) | ผลิตและจำหน่ายโอเลฟินส์ โพลิโอเลฟินส์ ไวนิล และสินค้าเคมีภัณฑ์อื่นๆ |

|  |  |

| ธุรกิจแพคเกจจิ้ง (SCGP) | ประกอบธุรกิจการให้บริการโซลูชันด้านบรรจุภัณฑ์แบบครบวงจร โดยแบ่งออกเป็นสามสายธุรกิจที่สำคัญ คือ (1) สายธุรกิจบรรจุภัณฑ์แบบครบวงจร ประกอบไปด้วย กระดาษบรรจุภัณฑ์ บรรจุภัณฑ์จากวัสดุสมรรถนะสูง และบรรจุภัณฑ์จากเยื่อและกระดาษ (2) สายธุรกิจเยื่อและกระดาษ ประกอบด้วยบรรจุภัณฑ์อาหารปลอดภัย ผลิตภัณฑ์กระดาษพิมพ์เขียนและเยื่อกระดาษ และ (3) สายธุรกิจรีไซเคิล ประกอบด้วย กิจการรีไซเคิลวัสดุบรรจุภัณฑ์ |

|  |  |

| ส่วนงานอื่น | ลงทุนในธุรกิจใหม่ที่มีศักยภาพในการเติบโตสูง และร่วมลงทุนกับบริษัทชั้นนำในธุรกิจอื่นๆ ซึ่งส่วนใหญ่ได้แก่ ธุรกิจเครื่องจักรกลการเกษตร อุปกรณ์และชิ้นส่วนยานยนต์ เหล็ก ธุรกิจพลังงานสะอาดและเทคโนโลยีที่เกี่ยวข้อง รวมทั้งธุรกิจบูรณาการระบบอัตโนมัติ และการให้บริการอื่นๆ |



|  | วันที่อนุมัติ | กำหนดจ่าย เงินปันผล | อัตราเงินปันผล ต่อหุ้น |  | จำนวนเงิน |

|  |  |  | (บาท) |  | (ล้านบาท) |

| 2566 |  |  |  |  |  |

| เงินปันผลประจำปี 2565 | 29 มีนาคม 2566 | 25 เมษายน 2566 | 2.00 |  | 2,400 |

| เงินปันผลระหว่างกาล ปี 2566 | 26 กรกฎาคม 2566 | 25 สิงหาคม 2566 | 2.50 |  | 3,000 |

| รวม |  |  | 4.50 |  | 5,400 |

|  |  |  |  |  |  |

| 2565 |  |  |  |  |  |

| เงินปันผลประจำปี 2564 | 30 มีนาคม 2565 | 26 เมษายน 2565 | 10.00 |  | 12,000 |

| เงินปันผลระหว่างกาล ปี 2565 | 27 กรกฎาคม 2565 | 26 สิงหาคม 2565 | 6.00 |  | 7,199 |

| รวม |  |  | 16.00 |  | 19,199 |



|  | 30 กันยายน |  | 31 ธันวาคม |

|  | 2566 |  | 2565 |

|  | (ล้านบาท) | (ล้านบาท) | (ล้านบาท) |

| (ก)	หนังสือค้ำประกันที่ออกโดยธนาคารแก่หน่วยงานรัฐบาล รัฐวิสาหกิจ และเอกชน | 2,623 |  | 2,727 |

| (ข)	เลตเตอร์ออฟเครดิตที่เปิดแล้วแต่ยังไม่เข้าเงื่อนไขการเป็นหนี้สิน | 687 |  | 1,840 |

| (ค)	ภาระผูกพัน |  |  |  |

| -  ตามสัญญาซื้อวัตถุดิบ | 38,358 |  | 38,955 |

| -  ตามสัญญาเช่าและบริการ | 5,726 |  | 4,487 |

| -  ตามสัญญาก่อสร้าง ติดตั้งเครื่องจักร และอื่นๆ | 10,222 |  | 13,054 |